Topias Hynninen

**Topias Hynninen** (s. 19. joulukuuta 2005 Vihti) on suomalainen jääkiekkoilija, joka edustaa SM-liigajoukkue Mikkelin Jukureita. Hän on pelipaikaltaan keskushyökkääjä, mutta Hynninen osaa pelata myös laidassa.

## Ura
### Seuraura
Hynninen on KalPan kasvatti. Hän oli kaudella 2019–2020 C-nuorten SM-karsinnoissa joukkueensa paras maalintekijä 13 osumallaan. Kaudella 2020–2021 Hynninen oli 13 osumallaan KalPan U18-joukkueen paras maalintekijä. Kaudella 2021–2022 hän voitti U20 SM-hopeaa.

Kaudeksi 2022–2023 Hynninen siirtyi yhdessä isoveljensä Tuomaksen kanssa Mikkelin Jukurien U20-joukkueeseen. Hän nousi vain 16-vuotiaana joukkueen varakapteeniksi. Hynninen oli tehoilla 12+26=38 Jukurien paras syöttäjä ja toiseksi paras pistemies Tuomaksen jälkeen. Hän teki 16-vuotiaana myös SM-liigadebyyttinsä 1. marraskuuta 2022 Tampereen Ilvestä vastaan, kun Pekka Jormakka ja Daniel Mäkiaho olivat sivussa. Hynninen merkittiin heti Jukureiden ykkösketjun vasempaan laitaan Otto Mäkisen ja Juhamatti Aaltosen viereen. Hän sai ottelussa jääaikaa 14.11 minuuttia. Liigauransa avausmaalin Hynninen teki viidennessä ottelussaan tapaninpäivänä 26. joulukuuta 2022 vieraissa kasvattajaseuraansa KalPaa vastaan. Hän pelasi SM-liigassa kauden aikana 15 runkosarjaottelua tehden kolme maalia. Jukureiden kauden päätyttyä maaliskuussa 2023 seura lainasi Hynnisen loppukaudeksi Mestis-joukkue Iisalmen Peli-Karhuihin, jossa hän pelasi kolme runkosarjaottelua tehden kaksi syöttöpistettä ja neljä pudotuspeliottelua tehopistein 1+1=2.

Huhtikuussa 2023 Hynninen teki Jukurien kanssa vuoden mittaisen SM-liigasopimuksen. Varsinaisella tulokaskaudellaan 2023–2024 hän pelasi 43 runkosarjaottelua tehopistein 1+8=9 ja viisi pudotuspelittelua ilman tehopisteitä. Hynninen pelasi kauden aikana myös kolme ottelua lainalla IPK:n Mestis-joukkueessa loka-marraskuun 2023 vaihteessa. Helmikuussa 2024 hän teki Jukurien kanssa kaksivuotisen jatkosopimuksen kevääseen 2026 saakka.

Kaudeksi 2024–2025 Jukureita siirtyi valmentamaan Hynniselle IPK:sta tuttu Marko Tuomainen. Hän teki läpimurtonsa SM-liigassa ja nousi joukkueen ykkössentteriksi. Hynninen teki runkosarjassa 51 ottelussa tehot 12+23=35, joilla hän oli Jukurien toiseksi paras pistemies Peter Abbandonaton jälkeen. Playouteissa Hynninen teki viidessä ottelussa tehot 2+8=12, joilla hän voitti koko ottelusarjan pistepörssin. Kaudella 2025–2026 Hynnisen yleisesti ennustettiin tekevän lopullisen läpimurtonsa SM-liigassa ja nousevan Jukurien tärkeimmäksi pelaajaksi, mutta hänen kautensa ei sujunut kuitenkaan odotusten mukaan. Jatkoaika.com-verkkolehden toimittaja Niilo Tuomen mukaan Hynnisen kausi alkoi kelvollisesti, mutta marras-joulukuun jälkeen hänen pelissään oli pelissä paljon heikkoa ja ennen kaikkea ailahtelevuutta. Tuomen mukaan Hynnisen otteissa näkyi turhautuneisuus, mitä mahdollisesti selitti heikko viimeistely. Hän oli kuitenkin tehoilla 8+20=28 Jukurien paras syöttäjä Jesper Piitulaisen kanssa sekä sijoittui sisäisessä pistepörssissä kolmanneksi. Hynninen vahvisti myös seuran U20-joukkuetta pudotuspeleissä.

### Maajoukkueura

Hynninen pelasi alle 18-vuotiaiden Hlinka Gretzky Cupissa vuonna 2022, jolloin hän voitti pronssia. Hynninen pelasi myös alle 18-vuotiaiden MM-kilpailuissa vuonna 2023 sekä alle 20-vuotiaiden MM-kilpailuissa vuonna 2025, jolloin hän voitti Suomen joukkueessa hopeaa. Yhteensä Hynninen on pelannut 24 nuorten ja 28 poikien maaottelua.

## Muuta
Hynnisen vuotta vanhempi isoveli Tuomas pelasi hyökkääjänä U20-ikäiseksi asti.

## Tilastot

## Lähteet
*
*
*

### Viitteet